Mielenosoittajia hallituksen politiikkaa vastustavassa Joukkovoima-liikkeen mielenosoituksessa Helsingin keskustassa lauantaina 2. syyskuuta. Kolmessa eri paikassa kokoontuneet blokit ja kulkueet liittyivät yhteen Mannerheimintiellä, saartoivat eduskuntatalon ja päätyivät lopulta Rautatientorille.

Mielenosoittajia hallituksen politiikkaa vastustavassa Joukkovoima-liikkeen mielenosoituksessa Helsingin keskustassa lauantaina 2. syyskuuta. Kolmessa eri paikassa kokoontuneet blokit ja kulkueet liittyivät yhteen Mannerheimintiellä, saartoivat eduskuntatalon ja päätyivät lopulta Rautatientorille. Heikki Saukkomaa / Lehtikuva

Rautatientorilta eduskuntatalon kautta takaisin Rautatientorille kiemurrellut mielenosoittajakulkue on kerännyt poliisin alustavan arvion mukaan vajaat tuhat kansalaista. Joukkovoima-kansanliikkeen järjestämässä mielenosoituksessa arvostellaan kirpeästi hallituksen politiikkaa.

Liikkeen mielestä Sipilän hallitus suosii rikkaita ja kurjistaa köyhiä. Työttömät ja eläkeläiset on pantu maksumiehiksi.

Raaseporilainen Eeva-Maria Grekula on valmistunut valtiotieteen maisteriksi mutta töitä ei ole kuitenkaan löytynyt. Hän laskee, että monet pienet päätökset vievät heikompiosaiset entistä vaikeampaan tilanteeseen.

Joukko hallituksen toimiin tyytymättömiä ihmisiä kokoontui kulttuurilliseen mielenilmaisuun Eduskuntatalon portaille Helsingissä 2. syyskuuta. Heikki Saukkomaa / Lehtikuva

– Esimerkkinä asiakasmaksujen nousu terveydenhuollossa ja vastaavasti etuuksien leikkaaminen, se koostuu aika monesta asiasta.

Tamperelainen Hannu Huhtala on osallistunut kaikkiin Joukkovoima-kansanliikkeen mielenosoituksiin. Hänen mielestään valtiovallan leikkaukset ovat kohtuuttomia eläkeläisiä kohtaan. Lääkkeiden kallistuminen on hänen mukaansa osunut eläkeläisiin.

– Olen itse diabeetikko. Diabeteslääkkeen hinnannousu oli karseaa.

Kylteissä ja iskulauseissa vaaditaan äänekkäästi Sipilän, Soinin ja Orpon eroa. Myös EK:n ylivalta saa kyytiä. ”Hallitus on suurpääoman renki” julistaa kahden miehen kantama lakana. Myös naisten ja eläinten alistaminen saa kadulla marssivan väen mielestä jo riittää.

Joukkovoima-kansanliike on järjestänyt vastaavia mielenilmauksia aiemminkin. Viime vuonna kahteen eri mielenosoitukseen osallistui yhteensä toistakymmentätuhatta kansalaista.

Joukkovoima-kansanliike on poliittisesti sitoutumaton eivätkä puolueiden tunnukset ole sallittuja kulkueessa. Mielenosoitukseen on järjestetty bussikuljetuksia muun muassa Kuopiosta, Joensuusta ja Turusta.